Нацрт
На основу члана 51. став 1. тачка 1), члана 197. став 7. и члана 39. став 1. Закона о енергетици („Службени гласник РС", бр. 145/14, 95/18-др. закон, 40/21, 35/23 - др. закон, 62/23, 94/24 и 109/25-др. закони) и члана 12. Статута Агенције за енергетику Републике Србије („Службени гласник РС", бр. 12/26 и 16/26-исправка), Савет Агенције за енергетику Републике Србије на ……..седници од……. године, донео је 


Правила 
о промени и колективној промени снабдевача и агрегатора


1. Предмет уређивања 
Овим правилима уређују се услови и поступак промене и колективне промене снабдевача и промене агрегатора у случају када крајњи купац има закључен уговор о потпуном снабдевању електричном енергијом, у складу са законом који уређује област енергетике.

2. Појмови 
Поједини изрази који се користе у овим правилима имају следеће значење: 
1) купац - крајњи купац електричне енергије;

2) место примопредаје – место предаје електричне енергије које се одређује у складу са законом који уређује област енергетике, на коме се граниче инсталације објекта крајњег купца и система оператора на који је прикључен објекат крајњег купца; 
[bookmark: _Hlk218077248]3)  нови агрегатор - агрегатор са којим је купац закључио нови уговор о агрегирању;
4) нови снабдевач – снабдевач са којим крајњи купац закључује нови уговор о потпуном снабдевању електричном енергијом; 
5)  оператор система – оператор преносног система електричне енергије, оператор дистрибутивног система електричне енергије односно оператор затвореног дистрибутивног система електричне енергије на чији систем је прикључен објекат крајњег купца; 
6) платформа – електронска платформа или други одговарајући интерфејс или средство комуникације, или више њих, које обезбеђује оператор система, које омогућава истовремено прослеђивање захтева купца и размена обавештења између оператора система, новог и тренутног снабдевача, односно новог и тренутног агрегатора о чињеницама утврђеним у поступцима у складу са овим правилима;
7) радни дан - сваки дан у недељи, изузев дана викенда (субота и недеља) и дана празника који су одређени за нерадне дане у складу са законом који уређује државне и друге празнике у Републици Србији; 
8) снабдевач – ималац важеће лиценце за обављање енергетске делатности снабдевања електричном енергијом, и може да укључује пружаоца јавне услуге гарантованог односно резервног снабдевања електричном енергијом у складу са законом који уређује област енергетике; 
9)  тренутни агрегатор – агрегатор који купцу пружа услугу агрегирања на месту примопредаје у тренутку подношења захтева за промену агрегатора;
10) тренутни снабдевач – снабдевач који снабдева купца електричном енергијом у тренутку подношења  захтева за промену снабдевача;
11) учесници у поступку – нови снабдевач, оператор система и тренутни снабдевач који спроводе поступак промене снабдевача и колективне промене снабдевача односно, нови агрегатор, оператор  система  и тренутни агрегатор који спроводе поступак промене агрегатора, на захтев купца у складу са овим правилима.   
Остали појмови употребљени у овим правилима имају исто значење као у Закону о енергетици („Службени гласник РС“, бр. 145/14, 95/18-др.закон, 40/21, 35/23-др.закон, 62/23, 94/24 и 109/25-др. закони) - у даљем тексту: Закон, и прописима донетим на основу овог закона. 

3.  Опште одредбе о промени и колективној промени снабдевача и агрегатора 
   3.1.  Поступак промене снабдевача, поступак колективне промене снабдевача и поступак промене агрегатора се покрећу на захтев купца.
           Испуњеност прописаних услова по захтеву купца за промену и  колективну промену снабдевача утврђују нови снабдевач, оператор система и тренутни снабдевач(и) у поступку промене снабдевача који спроводе у складу са овим правилима.
           Испуњеност прописаних услова по захтеву купца за промену агрегатора утврђују нови агрегатор, оператор система и тренутни агрегатор у поступку промене агрегатора који спроводе у складу са овим правилима.
           Поступци из ст. 2 и 3. ове тачке спроводе се искључиво радним данима.
     3.2. Поступци из тачке 3.1. овим правила спроводе се за појединачно место примопредаје на коме се испоручује електрична енергија у објекат купца.
              Купац може једним захтевом да тражи промену снабдевача, односно агрегатора на два или више места примопредаје, ако су та места примопредаје евидентирана на систему истог оператора и ако је на тим местима примопредаје купца уговорио потпуно снабдевање електричном енергијом, односно услугу агрегирања са истим субјектом као новим снабдевачем, односно новим агрегатором.
   3.3.  Крајњи купац може за потребе промене снабдевача и агрегатора као и за потребе вођења преговора и уговарања снабдевања, односно коришћења услуге агрегирања да захтева код оператора система приступ подацима о сопственој потрошњи, у складу са Законом и актом Агенције за енергетику Републике Србије (у даљем тексту: Агенција) који уређује остваривање права на приступ подацима о сопственој потрошњи.
           Снабдевачи у сладу са Законом објављују или на други начин чине доступним купцу ова правила и опште услове понуде за закључење уговора и дужни су да купца информишу о могућностима за промену снабдевача, понуђеним условима уговарања потпуног снабдевања електричном енергијом и његовим правима.
           Агрегатори су дужни да пре закључења уговора о агрегирању информишу купца о условима уговора о агрегирању  и могућностима за промену агрегатора. 
3.4. Поступци прописани овим правилима спроводе се преко платформе коју обезбеђује оператор система.
           Нови снабдевач, односно нови агрегатор прослеђује захтев купца преко платформе осталим учесницима у поступку ради оцене испуњености прописаних услова за промену снабдевача, односно агрегатора по поднетом захтеву, о чему се међусобно обавештавају прослеђивањем обавештења преко платформе у роковима утврђеним овим правилима.
Платформа оператора система садржи најмање следеће функционалности:
1) генерисање трајног записа о јединственом броју поступка у тренутку прослеђивања захтева, 
2) генерисање записа о времену (дану и часу) прослеђивања захтева преко оперативне платформе, 
3) могућност да учесници у поступку врше истовремено увид у садржину прослеђеног захтева, 
4) генерисање трајних записа о времену (датуму и часу) у коме је сваки учесник у поступку обавестио остале учеснике о испуњености услова за спровођење промене по поднетом захтеву, и
5) генерисање записа о истеку рока који је прописан за поступање учесника у поступку по прослеђеном захтеву.

Записи о времену из става 3 . ове тачке трајно се чувају на платформи као доказ о уредној достави и као докази о протеку прописаног рока за поступање учесника у поступку у складу са овим правилима. 

           Оператор система може да одреди формате за доставу података и обавештења утврђених овим правилима. 
3.5.    Када настане прекид у раду платформе из тач. 3. 3.4. ових правила у трајању дужем од 6 часова, оператор система најкасније у наредних  30 минута објављује или на други начин чини доступним информације о времену почетка прекида и очекиваном времену (дан и час) поновног успостављања оперативног рада платформе. 
           Поступци по захтевима купаца који нису окончани услед настанка прекида из става 1.  спроводе се у складу са овим правилима у року од 24 часа који се рачуна од 00:00 часова наредног радног дана од дана у коме је успостављен рад оперативне платформе.
3.6.     Оператори система достављају Агенцији  податке о броју спроведених поступака промене и колективне промене снабдевача и агрегатора, броју спроведених промена на месту примопредаје и степену отворености тржишта, у роковима и на начин одређен у инфо табелама правила редовног извештавања која су објављена на интернет страници Агенције.

4. Услови за промену снабдевача 
[bookmark: _Hlk220254037]4.1.  Купац има право да промени тренутног снабдевача под условима утврђеним у Закону, прописима донетим на основу Закона, закону који уређује облигационе односе, уговору о потпуном снабдевању електричном енергијом и овим правилима.
        Тренутни снабдевач не може наметати купцу додатне финансијске обавезе због коришћења права на промену снабдевача и дужан је да купца информише о могућностима за промену снабдевача, односно условима престанка снабдевања (праву купца на отказ уговора, трајање отказног рока, праву купца на једнострани раскид уговора и др. условима престанка снабдевања ако су уговорени).
[bookmark: _Hlk220257086]4.2.  Купац може да захтева промену снабдевача у складу са Законом и овим правилима ако је изабрао новог снабдевача са којим је уговорио потпуно снабдевање електричном енергијом на месту примопредаје на коме га већ снабдева његов тренутни снабдевач у складу са уговором о потпуном снабдевању електричном енергијом.
        Право да захтева промену снабдевача у складу са Законом и овим правилима има и купац који је на месту примопредаје:
1) регистрован као купац-произвођач, у складу са законом који уређују коришћење обновљивих извора енергије, односно
2) уговорио услугу агрегирања у складу са Законом. 
4.3. Пре промене снабдевача купац и тренутни снабдевач су дужни да регулишу међусобне финансијске обавезе из уговора о потпуном снабдевању електричном енергијом. 
        Регулисање међусобних финансијских обавеза из става 1. ове тачке је самостална правна целина, без чијег испуњења у смислу Закона нема услова за промену снабдевача на месту примопредаје. 
        Тренутни снабдевач може да изјави образложени приговор купцу који је захтевао промену снабдевача ако купац није регулисао међусобне финансијске обавезе из уговора о потпуном снабдевању електричном енергијом по издатим рачунима који су доспели на плаћање до дана прослеђивања захтева за промену снабдевача у складу са овим правилима.[image: ]
4.4.  Поступак промене снабдевача спроводи се у складу са овим правилима и када је купац, чији је објекат  прикључен на затворени дистрибутивни систем, уговорио потпуно снабдевање електричном енергијом са снабдевачем који је истовремено и оператор затвореног дистрибутивног система,.
         У случају из става 1., оператор затвореног дистрибутивног система има права и дужности оператора система и новог, односно тренутног снабдевача утврђена Законом и овим правилима.
[image: ]4.5. Ова правила се не примењују ако:
      1) тренутни снабдевач престаје да снабдева купца који до дана престанка снабдевања није успео да промени снабдевача већ је по аутоматизму почео да користи јавну услугу гарантованог, односно резервног снабдевања електричном енергијом у складу са Законом,
      2) купац захтева да са енергетским субјектом, који је истовремено ималац лиценце за снабдевање електричном енергијом и субјект одређен за пружаоца јавне услуге гарантованог, односно резервног снабдевања електричном енергијом:
[image: ]а) уговори услугу гарантованoг снабдевања електричном енергијом и истовремени престанак уговореног потпуног снабдевања електричном енергијом по тржишним условима, односно
б) уговори снабдевање електричном енергијом по тржишним условима и истовремени престанак коришћења услуге гарантованог, односно резервног снабдевања електричном енергијом.
У случају из става 1. подтачка 2), оператор система на месту примопредаје купца евидентира промену услова снабдевања електричном енергијом у складу са Законом и прописима донетим на основу Закона.

5. Поступак промене снабдевача 
5.1.  Поступак промене снабдевача је бесплатан за купца.
         5.2.  Купац подноси захтев за промену снабдевача (у даљем тексту ове тачке: захтев) који садржи нарочито: 
1) податке о купцу: 
[bookmark: _Hlk218514119]  а) за правно лице, односно предузетника - пословно име, односно назив, адреса седишта, матични број,  ПИБ, одговорно лице, контакт подаци (број телефона, адреса електронске поште); 
  б)  за физичко лице - име и презиме купца, адреса пребивалишта, односно боравишта, контакт подаци (број телефона, адреса електронске поште); 
2) податке о месту/местима примопредаје: идентификациони број места примопредаје, адреса објекта на коме купац захтева промену снабдевача; 
3) пословне податке о новом и тренутном снабдевачу: пословно име, адреса седишта, матични број, ПИБ;
4) подаци о уговору о потпуном снабдевању електричном енергијом са тренутним снабдевачем;
5) подаци о уговору о потпуном снабдевању електричном енергијом са новим снабдевачем; 
6) потпис купца и датум подношења захтева новом снабдевачу.
5.3.  Захтев купца може да садржи и изјаву о отказу уговора о потпуном снабдевању електричном енергијом односно раскиду адресирану тренутном снабдевачу, ако га купац није саопштио тренутном снабдевачу пре подношења захтева.

5.4. Купац подноси новом снабдевачу захтев у електронској форми који потписује квалификованим електронским потписом односно квалификованим електронским печатом ако је правно лице, а може га поднети и у форми дигитализованог документа у складу са законом који уређује електронски документ, електронску идентификацију и услуге од поверења.
5.5. Нови снабдевач по пријему захтева означава датум пријема захтева и испитује његову уредност, без одлагања.
Ако утврди да захтев купца није уредан (поднети захтев је непотпун, нетачан или садржи друге формалне недостатке који спречавају даље поступање), нови снабдевач позива купца да захтев уреди у накнадном року који не може бити краћи од три радна дана и упозорава купца да ће се сматрати да захтев није ни поднесен ако купац пропусти да поднесе уредан захтев у накнадно одређеном року.
5.6. Нови снабдевач најкасније до 14.00 часова наредног радног дана од дана пријема захтева прослеђује уредан захтев купца оператору система и тренутном снабдевачу на поступање у складу са овим правилима. 
         
        Нови снабдевач прослеђује захтев купца из става 1. преко платформе оператора система на чији је систем прикључен објекат купца.  

        У тренутку прослеђивања уредног захтева, платформа евидентира време и час прослеђивања захтева оператору система и тренутном снабдевачу, ког тренутка се сматра да је нови снабдевач уредно доставио захтев купца оператору система и тренутном снабдевачу у складу са овим правилима.
      5.7. Оператор система и тренутни снабдевач утврђују испуњеност услова за промену снабдевача по прослеђеном захтеву прописане Законом и овим правилима, и чему се међусобно обавештавају преко платформе у року од једног радног дана у складу са тачком 5.8. односно 5.9. ових правила. 
        Рок од једног радног дана из става 2. ове тачке истиче у 23:59 часова наредног радног дана од дана у коме је нови снабдевач проследио захтев оператору система и тренутном снабдевачу преко платформе. 
5.8. Оператор система проверава усклађеност података из захтева купца са подацима из службених евиденција и база података које води о купцима и местима примопредаје у складу са Законом и прописима донетим на основу Закона и о томе обавештава новог и тренутног снабдевача у року из тачке 5.7. ових правила.
       Ако је на основу провере података из захтева из података и евиденција и база података које води, оператор система утврдио да подносилац захтева није евидентиран као купац електричне енергије на месту примопредаје, или да купац нема уговор о потпуном снабдевању на месту примопредаје, или да је објекат подносиоца захтева искључен са система, или да је купцу на месту примопредаје обустављена испорука, оператор система је дужан да преко платформе обавести новог и тренутног снабдевача о разлозима због којих нема услова за промену снабдевача на месту примопредаје по поднетом захтеву.
        Ако оператор система утврди да подаци из захтева нису усклађени са подацима из евиденција и база података које води, он о томе обавештава новог снабдевача и позива на исправку нетачних података у захтеву. У овом случају, нови снабдевач наредног радног дана од дана пријема обавештења позива купца да исправи захтев у накнадно одређеном року, који не може бити краћи од три радна дана, и упозорава купца на последице пропуштања накнадног рока.  
        Ако оператор система утврди да су два или више нових снабдевача преко платформе проследила захтеве купца за промену снабдевача на истом месту примопредаје, оператор система у року из тачке 5.7. ових правила о томе обавештава све нове снабдеваче и позива их да, у накнадном року који није краћи од 3 радна дана, позову купца да се изјасни по ком од захтева тражи промену снабдевача на месту примопредаје и упозорава их на последице пропуштања накнадног рока. 
        Ако купац у накнадно одређеном року достави новом снабдевачу исправку захтева, односно изјашњење из ст. 3 односно 4. ове тачке, нови снабдевач га прослеђује преко платформе најкасније до 14 часова наредног радног дана од дана пријема, у ком случају оператор система и тренутни снабдевач испитују услове за промену снабдевача у складу са овим правилима у року из тачке 5.7. ових правила који се рачуна од дана прослеђивања исправке захтева, односно изјашњења купца, преко платформе. 
        Када утврди да су подаци из захтева усклађени са подацима из евиденција и база података о купцима и местима примопредаје које води,  оператор система о томе обавештава новог и тренутног снабдевача преко платформе у року из тачке 5.7. ових правила.
5.9.  Тренутни снабдевач испитује испуњеност услова за промену снабдевача и, у случају да утврди купац није регулисао међусобне финансијске обавезе у смислу Закона и тачке 4.3. ових правила, тренутни снабдевач има право да преко оперативне платформе достави учесницима у поступку образложени приговор на промену снабдевача најкасније до истека рока из тачке 5.7. ових правила, у ком случају се сматра да је утврдио да купац нема право да промени снабдевача док не отклони разлоге из образложеног приговора.  
      5.10.Најкасније наредног радног дана од истека рока из тачке 5.7. ових правила, нови снабдевач проверава на платформи садржину обавештења које је проследио оператор система и проверава да ли је тренутни снабдевач изјавио образложени приговор у прописаном року, и садржини обавештења оператора и односно садржини образложеног приговора ако је изјављен, обавештава купца најкасније у року од 3 радна дана од дана прослеђивања преко платформе. 
5.11. Уколико је у спроведеном поступку утврђено да су испуњени услови за промену снабдевача на месту примопредаје, оператор система обезбеђује мерне податке за дан у коме купца престаје да снабдева тренутни снабдевач код ког дана нови снабдевач почиње да снабдева купца (дан промене снабдевача) и да на том месту примопредаје најкасније наредног радног дана евидентира новог снабдевача у базама и евиденцијама које води.
5.12. Оператор система поступа у складу са тачком 5.11. ових правила ако је нови снабдевач уговорио са оператором приступ систему и уредио преузимање балансне одговорности за то место примопредаје у складу са Законом и прописима донетим на основу Закона до дана у коме купца престаје да снабдева тренути снабдевач.
5.13. Тренутни снабдевач у складу са уговором о потпуном снабдевању електричном енергијом снабдева купца  током трајања поступка промене снабдевача, закључно до дана промене снабдевача, и најкасније у року од шест недеља издаје купцу обрачун (коначни) за електричну енергију продату на месту примопредаје до дана промене снабдевача. 
 5.14.Купац који у поступку није успео са захтевом за промену снабдевача има право да занови захтев под условима прописаним Законом и овим правилима. 

6. Обавезе тренутног снабдевача, новог снабдевача и оператора система 
6.1.  Нови снабдевач је дужан да пре дана промене снабдевача уреди приступ систему и преузме балансну одговорност за место примопредаје купца у складу са Законом, прописима донетим на основу Закона, правилима која уређују рад тржишта електричне енергије и правилима која уређују рад преносног система, односно дистрибутивног система електричне енергије, односно затвореног дистрибутивног система електричне енергије ако је применљиво.
        По испуњењу услова из става 1. ове тачке, оператор система ажурира регистар уговора о приступу који води за места примопредаје на свом систему и ажурира и регистар балансне одговорности, у складу са правилима о раду система и правилима о раду тржишта електричне енергије.
6.2. Оператор дистрибутивног, односно затвореног дистрибутивног система пре дана промене снабдевача о планираној промени обавештава оператора преносног, односно оператора дистрибутивног система на чији је систем прикључен. 
6.3. Оператор система обезбеђује мерне податке на месту примопредаје за дан промене снабдевача и доставља их новом и тренутном снабдевачу у роковима утврђеним Законом и прописима донетим на основу Закона.
        У случају да је промену снабдевача захтевао купац кога тренутни снабдевач престаје да снабдева због  стечаја, ликвидације, престанка важења лиценце тренутног снабдевача и сл., оператор система обезбеђује мерне податке на месту примопредаје купца у складу са Законом, најкасније за дан у који наступају правне последице отварања стечаја односно ликвидације тренутног снабдевача, односно на дан коначности акта о престанку или одузимању лиценце тренутном снабдевачу.

6.4.  Ако тренутни снабдевач престаје да снабдева купца а купац до дана престанка снабдевања није променио снабдевача на месту примопредаје у складу са овим правилима, оператор система обезбеђује мерне податке за дан у који купцу престаје снабдевање и на том месту примопредаје у складу са Законом евидентира гарантованог, односно резервног снабдевача електричном енергијом који по аутоматизму купцу пружа услугу гарантованог, односно резервног снабдевања електричном енергијом, односно обуставља купцу испоруку на месту примопредаје ако купац нема право на јавну услугу снабдевања због не измирења уговорних обавеза.

        Оператор система обезбеђује мерне податке за место примопредаје купца из става 1. ове тачке и доставља их гарантованом, односно резервном снабдевачу и ранијем снабдевачу у складу са Законом и прописима донетим на основу овог закона.

   6.5. Оператор система поступа у складу са тачком 6.4. ових правила и када:

   1)  је купац отказао или једнострано раскинуо уговор о потпуном снабдевању електричном енергијом пре дана промене снабдевача а са тренутним снабдевачем није постигао споразум о наставку снабдевања на месту примопредаје.
   2) нови снабдевач до дана престанка снабдевања није уговорио приступ систему и/или уредио преузимање балансне одговорности за место примопредаје купца у складу са Законом, правилима која уређују рад тржишта електричне енергије и правилима која уређују рад преносног, дистрибутивног система, односно затвореног дистрибутивног система, ако је применљиво.


7. Услови за колективну промену снабдевача
7.1. Купци који су колективно водили преговоре ради уговарања што повољнијих услова потпуног снабдевања електричном енергијом, када са новим снабдевачем закључе уговоре о потпуном снабдевању електричном енергијом имају право да захтевају да колективно промене снабдевача под условима утврђеним Законом и овим правилима (колективна шема промене снабдевача) . 
        
        Купци могу да захтевају да колективно промене снабдевача и када су њихови тренутни снабдевачи различити привредни субјекти.
       
7.2.  Купац из тачке 7.1. ових правила који испуњава услове за промену снабдевача на месту примопредаје по поднетом захтеву, не може да трпи последице и остварује право на промену снабдевача и када један или више купаца који су део колективне шеме промене снабдевача не испуњава услове за промену снабдевача прописане Законом и овим правилима.

7.3.  Колективна промена снабдевача по поднетим захтевима купца из тачке 7.1. ових правила спроводи се под условима утврђеним Законом и одредбама ових правила која уређују услове за промену снабдевача. 


8. Поступак колективне промене снабдевача

8.1. Промена снабдевача је бесплатна за све купце који су део колективне шеме промене снабдевача.

8.2. Купци из тачке 7.1. ових правила  истовремено подносе захтеве за промену снабдевача новом снабдевачу у складу са одредбама тач. 5.2. - 5.4. ових правила.

8.3.  Нови снабдевач све захтеве купаца који су уредно поднети прослеђује преко платформе оператору(има) система и њиховим тренутним снабдевачима на даље поступање, најкасније до 14 часова наредног радног дана од дана пријема захтева. 

        Нови снабдевач на платформи означава захтеве купаца који су део колективне шеме промене снабдевача. 
      
8.4. Купци из тачке 8.2. ових правила који нису поднели уредан захтев нови снабдевач ће позивати да захтеве уреде у накнадном року, који није краћи од три радна дана, и у позиву их упозорава да ће за случај пропуштања купца да захтев уреди у накнадном року сматрати да захтев није ни поднесен. 
        
   8.5.  Оператор система и тренутни снабдевачи купаца испитују испуњеност прописаних услова за промену снабдевача по поднетим захтевима сходно примењујући одредбе тачком 5.7-5.9. ових правила, и о томе обавештавају учеснике у поступку по сваком од поднетих захтева.  

         8.6. Оператор система након спроведених поступака по поднетим захтевима купаца из тачке 8.2. ових правила обезбеђује мерне податке на местима примопредаје купаца који су били део колективне шеме промене снабдевача а за које је утврђено да испуњавају прописане услове за промену снабдевача утврђене Законом и овим правилима, и на тим местима примопредаје евидентира новог снабдевача који ће купце снабдевати од дана промене снабдевача. 

                 Дан промене снабдевача се одређује за свако појединачно место примопредаје по поднетом захтеву у складу са тачком 5.11. ових правила.

 8.7. Оператор система поступа у складу са тачком 8.6.ових правила ако је до дана промене снабдевача нови снабдевач уговорио приступ систему и уредио преузимање балансне одговорности за место примопредаје у складу са Законом и прописима донетим на основу овог закона, правилима о раду преносног односно дистрибутивног система и правилима о раду тржишта електричне енергије.

8.8.  Нови снабдевач је дужан да обавести све купце који су део колективне шеме промене снабдевача о исходу спроведених поступака по сваком од захтева у роковима и на начин утврђен тачком 5.10. ових правила.

8.9. Оператор(и) система достављају мерне податке за свако појединачно место примопредаје купаца њиховим тренутним снабдевачима и новом снабдевачу, у складу са Законом, прописима донетим на основу Закона и овим правилима.

8.10.Оператор система, нови снабдевач и тренутни снабдевачи у спровођењу колективне промене снабдевача по поднетим захтевима имају права и дужности утврђене у тач. 4- 6. ових правила.
          

Промена агрегатора

9. Услови за промену агрегатора
9.1.  Купац има право да промени тренутног агрегатора под условима утврђеним Законом, прописима донетим на основу овог закона, законом који уређује облигационе односе, важећим уговором о агрегирању и овим правилима.
9.2. Купац коме престаје уговор о агрегирању подноси захтев за промену агрегатора, по правилу 30 дана*[footnoteRef:1] пре дана у коме престаје уговор о агрегирању са тренутним агрегатором. [1:  Рок ће бити накнадно прецизиран након деефинисања садржине уговора о агрегирању у  уредби о условима испоруке и снабдевања електричном енергијом] 

9.3. Купац који има закључен уговор о потпуном снабдевању електричном енергијом има право да захтева промену агрегатора не месту приморедаје, под условом:
1) да са новим агрегатором уговорио услугу агрегирања за то место примопредаје у складу са Законом и прописима донетим на основу Закона, и
2) да купац има тренутног агрегатора који му пружа услугу агрегирања независно од  снабдевања електричном енергијом на том месту примопредаје.
9.4. Промену агрегатора у складу са Законом и овим правилима може да захтева и купац који је на месту примопредаје регистрован и као купац-произвођач у складу са законом који уређује коришћење обновљивих извора енергије.

10.  Поступак промене агрегатора
  10.1. Захтев купца за промену агрегатора садржи нарочито:
1) податке о купцу: 
а)  за правно лице и предузетника - пословно име, односно назив, адреса седишта, матични број,  ПИБ,  одговорно лице, контакт подаци купца( број телефона, адреса електронске поште); 
б)  за физичко лице - име и презиме купца, адреса пребивалишта, односно боравишта, контакт подаци купца (број телефона, адреса електронске поште); 
2) податке о месту/местима примопредаје: идентификациони број мерног места, адреса објекта купца  
3) пословне податке о новом и тренутном агрегатору: пословно име, адреса седишта, матични број, ПИБ;
4) податке о уговору о агрегирању који је закључио са новим агрегатором,
5) податке о уговора о агрегирању који је закључио са тренутним агрегатором
10.2. Купац подноси захтев за промену агергатора новом агрегатору, у форми утврђеној одредбама ових правила које уређују поступак промене снабдевача. 
10.3.Ако купац није поднео уредан захтев (захтев је непотпун, неразумљив или има недостатке који спречавају даље поступање), нови агрегатор позива купца да отклони недостатке у захтеву у року који није краћи од три радна дана уз упозорење да ће сматрати да захтев није ни поднесен ако купац пропусти да га уреди у накнадно одређеном року. 
10.4. Нови агрегатор прослеђује уредан захтев купца преко платформе тренутном агрегатору и оператору  система на даље поступање у складу са овим правилима, најкасније до 14 часова наредног радног дана од дана пријема уредног захтева.
10.5. Оператор система и тренутни агрегатор истовремено врше увид у прослеђени захтев ради утврђивања испуњености услова за промену агрегатора утврђених Законом и овим правилима.
10.6. Приликом провере усклађености захтева са подацима о месту примопредаје и купцу из става 1. ове тачке, оператор система је дужан да утврди:
1) да ли купац за месту примопредаје има важећи уговор о потпуном снабдевању електричном енергијом,
2) да ли је купцу на месту примопредаје обустављена испорука односно да је објекат подносиоца захтева искључен са система,  
3) да ли на месту примопредаје постоје технички или други услови за управљање потрошњом утврђени Законом, правилима која уређују рад тржишта електричне енергије и правилима која уређују рад преносног, односно дистрибутивног система,
4) да ли је у службеним евиденцијама и базама података оператора система евидентирано место примопредаје купца као ресурс у агрегаторској групи тренутног агрегатора, и,
5) да ли  тренутни агрегатор купцу пружа услугу агрегирања купцу независно од снабдевања електричном енергијом. 

Уколико на месту примопредаје није испуњен било који од услова из става 1 ове тачке, оператор система у року од 5 радних дана од дана пријема захтева, поступа сходно одредбама 5.8 ових правила и обавештава новог и тренутног агрегатора о разлозима који спречавају промену агрегатора по поднетом захтеву.  
                Ако је купац поднео захтев за промену агрегатора на објекту који је прикључен на дистрибутивни односно затворени дистрибутивни систем, оператор дистрибутивног, односно затвореног дистрибутивног система о томе обавештава оператора преносног система и доставља му информацију о месту примопредаје на коме се захтевао промену агрегатора и податке о тренутном агрегатору најкасније наредног дана од дана пријема захтева. 
                 Током трајања поступка из става 3. оператор преносног система и оператор дистрибутивног система размењују податке о месту примопредаје у складу са правилима о раду тржишта електричне енергије и правилима о раду дистрибутивног система, односно затвореног дистрибутивног система електричне енергије.
 10.7. Тренутни агрегатор у року од три радна дана од прослеђивања захтева обавештава учеснике у поступку о времену (дану/ часу) у коме престаје да пружа купцу услугу агрегирања на месту примопредаје у складу уговором о агрегирању.
 10.8.  Након прослеђивања обавештења оператора система и тренутног агрегатора из тач. 10.6. и 10.7. ових правила, нови агрегатор је дужан да најкасније наредног радног дана обавести купца о исходу поступка. 
 10.9. Уколико је у поступку утврђено да купац испуњава прописане услове за промену агрегатора, оператор система је дужан да обезбеди мерне податке за дан у коме престаје услуга агрегирања уговорена између купца и тренутног агрегатора и да на месту примопредаје евидентира новог агрегатора који ће пружати услугу агрегирања купцу у складу за закљученим уговором  (у даљем тексту: дан промене агрегатора).
10.11. Оператор система поступа у складу са тачком 10.9. ових правила ако је нови агрегатор до дана промене агрегатора уговорио преузимање финансијске одговорности за одступања на месту примопредаје купца у складу са Законом, правилима која уређују рад тржишта електричне енергије и правилима која уређују рад система електричне енергије.
10.12. Нови агрегатор пружа услугу агрегирања купцу од дана промене агрегатора, у складу са закљученим уговором о агрегирању. 
10.13. Тренутни агрегатор пружа купцу услугу агрегирања током трајања поступка промене агрегатора, закључно до дана престанка уговора о агегирању, односно до дана промене агрегатора.
   10.14. Ако купцу престаје уговор о агрегирању са тренутним агрегатором а купац није успео са захтевом за промену агрегатора, оператор система обезбеђује мерне податке за место примопредаје купца и доставља их тренутном агрегатору и ажурира регистар балансне одговорности у складу са правилима о раду тржишта односно правилима о раду система електричне енергије.
 
11. Обавезе тренутног агрегатора, новог агрегатора, оператора система 
11.1. Ималац лиценце за агрегирање дужан је да преузимање финансијску одговорност за одступања које проузрокује у систему у складу са Законом, правилима о раду тржишта, односно правилима о раду дистрибутивног система електричне енергије. 
           Нови агрегатор је дужан да пре дана промене агрегатора  пријави оператору система место примопредаје купца као нови ресурс у агрегаторској групи коју води у складу са правилима о раду тржишта, односно правилима о раду дистрибутивног система електричне енергије. 
11.2.  Оператор система ће за дан промене агрегатора ажурирати евиденције које води о ресурсима агрегаторске групе новог односно тренутног агрегатора, у складу Законом, правилима о раду тржишта односно правилима о раду дистрибутивног система. 
11.3.  Оператори система пре дана промене агрегатора се међусобно обавештавају о исходу поступка промене агрегатора и размењују податке из евиденција које воде у складу Законом, правилима о раду тржишта електричне енергије, односно правилима о раду дистрибутивног система електричне енергије .

12.   Права купца у случају пресељења објекта
Купац, у случају пресељења у други објекат који је на систему истог оператора, може тражити да на новом месту примопредаје промени тренутног снабдевача у складу са овим правилима ако је претходно оператору система пријавио промене података на месту примопредаје и промену права власништва, односно права коришћења у складу са прописом који уређује услове испоруке и снабдевања електричном енергијом.

13. Прелазне и завршне одредбе 
13.1.Оператор система ће обезбедити најкасније до 30. септембра 2027. године једну или више платформи за спровођења поступака прописаних овим правилима.
13.2. До почетка примене ових правила, поступак промене и колективне промене снабдевача спроводи се у складу са одредбама Правила о промени снабдевача („Службени гласник РС“, бр, 65/15 и 10/17) која престају да важе 1. октобра 2027. године.  
13.3. Снабдевачи и агрегатори најкасније до 30. септембра 2027. године објављују на својој интернет страници или на други начин чине доступним купцу обрасце захтева за промену снабдевача односно захтева за промену агрегатора који су усклађени са одредбама ових правила. 
13.4. Ова правила ступају на снагу осмог дана од дана објављивања у „Службеном гласнику Републике Србије“ а примењују се почев од 1. октобра 2027. године, осим одредби тач. 7.1-7.3. ових правила које се примењују осмог дана од дана објављивања ових правила. 
Савет Агенције за енергетику Републике Србије
Број:                                                                                                             ПРЕДСЕДНИК САВЕТА
Датум:
                                                                                                                               Дејан Поповић

